Winter in my Hart | Vanuit Die Hart
Hierdie tyd van die jaar voel ons almal die koue aan ons lyf, tensy ons in die Noordelike Halfrond woon. Dis wanneer ons soek na warm, wollerige klere, komberse en moontlik 'n heerlike kaggelvuur. Ons bak lekker warm in die son en hoop vir wolkelose dae.
Netso raak dit koud en vaal in ons harte wanneer verlies ons lewens binnekom. Dan voel dit vir ons asof die son vir altyd agter die wolke gaan wegkruip en kom ons agter dat 'n vriend/vriendin wat empatie met ons het, amper soos 'n wolkombersie is wat om ons toevou.
Dit voel vir ons of winter vir altyd in ons hart ingetrek het. Afgesien dat alles binne ons koud en dood voel, gaan die lewe om ons aan en ons wonder of ons ooit weer deel van die lewe sal voel.
"Dit is dan ook geen wonder dat daar gedurende die Victoriaanse tydperke verwys is na 'n "gebreekte hart" wanneer iemand die verlies van dood ervaar het. " Ek is seker jy kan so identifiseer met hierdie sienswyse wanneer die dood jou geliefde kom wegruk het of jy jou geliefde verloor het deur 'n egskeiding.
Wat ons wel weet is dat Winter 'n nodige tydperk is wanneer ons na die beginsel van seisoene kyk. In hierdie tydperk is daar baie verandering in die natuur en selfs wat ons nie eers met die blote oog kan sien nie. Wanneer ons na 'n boom kyk wat se takke so kaal is, lyk dit so onnatuurlik en asof die boom dood is. Intussen is daar soveel groei wat onder die grond in die wortelstelsel plaasvind en 'n voorbereiding vir die lente wat gaan kom.
Dit is waar jy ook kan moed skep en weet dat daar groei binne in jou plaasvind, al voel alles dood en sonder lewe.
"Daar is 'n saadjie van oorlewing in elkeen van ons en die "wil" om weer beter te voel. Al die emosies wat jou so oorspoel, verdrink amper hierdie ou teer saadjie. Tog is dit daar en begin baie stadig ontkiem in jou binneste. Dit is die begin van "heelword" - daardie klein vlammetjie in jou binneste."
Soos jy al moontlik agter gekom het, dis 'n pad wat jy gaan stap - 'n proses om deur te werk. Daar is baie wat op hierdie pad ervaar gaan word; daar is slaggate- daar is pyn- daar is teleurstellings- daar is eensaamheid- daar is magteloosheid- daar is baie trane. Boonop is dit nodig om te waak oor jou denke, want dit beinvloed jou emosies en jou gedrag.
"In aansluiting hierby is dit ook van uiterste belang dat jy sal besef dat jou denkprosesse 'n geweldige rol vervul na die pad van genesing. Tesame met denkprosesse is dit ook goed as jy bewus is van jou self-talk."
Waak dus oor jou gedagtes - ons is so geneig om onsself af te breek en fout te soek. Ons glo eerder die leuen as die waarheid.
"Wat uiters belangrik is en waarna jy gerus kan oplet, is die negatiewe gedagtes en leuens wat ook in jou kop ronddwaal. Dit is so nodig om vas te hou aan die waarheid en jou gedagtes te vul met die waarheid. Wees verseker dat jy baie broos is in hierdie routydperk en maklik oor die Here, jouself en ander kan begin twyfel".
Ek leer jou in my boek "want my Maker is my man" 'n maklike metode om te waak oor jou gedagtes en gee jou 'n sleutelwoord.
"Word daarvan bewus dat jou gedagtes jou emosies en gedrag gaan beinvloed en dat negatiewe gedagtes nie werklik is waarmee die Here jou wil seën en genees nie. Sommige persone mag ingetrek word deur hierdie manier van negatief dink en doen en dit selfs beskou as straf of hul lot. Vir so 'n persoon is dit moeiliker om te sien dat hulle gedagtes oor die gebeure 'n baie groot rol vervul na uiteindelike genesing."
"Wees veral versigtig met wat in jou hart omgaan, want dit bepaal jou hele lewe ."(Spreuke 4:23)
So liewe vriendin, onthou vandag dat die Winter ook verbygaan. Die seisoen van koud, vaal en grou, hou nie vir altyd aan nie. As jy jouself nou midde-in 'n Wintertyd bevind, dink daaraan dis die seisoen waarin nuwe groei ontstaan. Onthou dit wanneer jy na'n blaarlose boom kyk op 'n koue, sonlose dag. Mag jy troos en hoop daarin vind, al voel dit of jy nooit weer in die son sal kan dans nie.
Ons gesels op 'n volgende keer en dan glo ek dat daar al 'n skrefie sonlig in jou hart deurbreek.
Seën vir jou - Joa.
Alle aangehaalde gedeeltes is uit my boeke geneem.
Indien jy voel of jou "vlerke" afgeruk is en jy jouself binne 'n Wintertyd bevind, oorweeg gerus om my boeke aan te skaf: